Hallo Gasoliners Fans.  Rrrrrrrrrolfs Nashville tagebuech     Sitem Samschtig 04. Juni beni i dere wunderbare Stadt ide USA.  Music City USA wiemers do nennt.  Am Samschtig und  Sunntig hani mech zerscht emol aklimatisiert.  Immerhin isches do so umdi 35 - 40 grad. Ned grad e pappestiel weme grad usde Schwiz agreist isch   Guet gässe und Musig inezoge bis znacht spoht     Am Mäntig 06. Juni isch denn im Music Club STAGE  d CMA Global Artist Party überd Bühni.  Australia 4,New Zealand 1,Canada 2, und UK 1, sind mit Sänger und Sängerinne verträtte gsi.  De afang het e  Gitarrischt us Australia gmacht.  Was dä ufde Akustische Gitarre zeiget het isch de wahnsinn gsi.  Denn isch de KEITH URBAN ufd Bühni cho und het dä Gitarrero miteme Australian Award geehrt.  Het Ihn au als Sin Guitar Hero bezeichnet.  Dass de KEITH ned grad sofort z wort cho isch ufde Bühni,das müesst jo ned speziell erwähnt si. S gekreische vode Wiebliche bsuecherinne het alles übertönt gha   Leider isch s Musikalische ned ir allgemeine  richtig vo Country gsi. Schad,aber tolli Sänger,Sängerinne/ Musiker hets glich gha.    Zieschtig 07 Juni beni mit fründe ir Country Music Hall of Fame gsi.  Det im Cafe spielt de Bekannti Nashville Guitarist DAVID ANDERSON  Är spilt det mit sinere alte Epiphone Gitarre instrumental alli Songs noche. Är isch a euse tisch cho und het Ring of Fire atönt. Han de mit siner wunderschöne begleitig dezue dörfe singe.    Am Zieschtig zobe isch denn de CMA Aristomedia Global Showcase im Second  Fiddle überd Bühni.  Genau a dem Showcase han ich im 2009 dörfe ufträtte.  De Start het di bekannti Amerikanerin DEBORAH ALLEN gmacht. Sie het eigeni Musiker derbi gha.  Gitarrischt isch de glich gsi wo 2009 au mech a dem Alass Musikalisch begleitet het. MIKE LOUDERMILK.  (Het letscht johr mitem PAUL OVERSTREET, Kleewenalp gspilt) .  Bassischt isch de MIKE CHAPMANN gsi,wo 2009 mit mer e vertrag gha het zum mech a dem Alass begleite.  Är het denn aber wägeme Studiotermin müesse  absäge.  Mit dene 2 MIKE hani mech denn auno chöne underhalte.  Canada 4, Australia 2, New Zealand 1, France 1 sind do mit Sänger und Sängerinne verträtte gsi.  Do isches was d Musig abelangt scho nöcher be Country gsi.  Vil eigenigs und Akustisches isch do z ghöre gsi.    Mittwoch 08 vormittag beni ide Bridgestone Arena im Visitors Center gsi. De DAVID ANDERSON (dä vo geschter) het det inne ufde chline Bühni elei gspilt und gsunge.  Woner mech gseh het, heter zum  Publikum gseit,i möcht euch min Fründ usde Schwiz vorstelle.  Rolf ,chum ufd Bühni und Sing eus e Cash Song.  Do hani natürli nüm zrugg chöne und au ned welle.  Ha mitem de Folsom Prison Song gmacht. Kool gsi,Wow.      Am Mittwoch zobe beni is Ryman Auditorium (Grand Ole Opry).  MARTY STUART Late Night Jam with Friends .  De MARTY het mit sinere Band de uftakt gmacht.  Wow,isch das de Hammer gsi was die 4 Musiker bote händ.  Vili Friends sind mit Ihm ufd Bühni cho.  Begleitet het fasch immer sini Band,wo zwüschedure um eine oder mehreri gaschtmusiker ufgstockt worde isch. De hets e ganz churzi umboupause vo knapp 5 minute ge. MEL TILLIS isch denn mit sinere Band ufträtte.  Das isch de Vater vode PAM TILLIS wo sehr erfolgrich im musiggschäft underwägs isch. De MEL isch eine wo gärn vil verzellt währendem Konzärt. Erstunlich,wil är sehr fescht staggelet bem rede. Aber bem Singe ned.  Är het s publikum au grad uf sinere siter gha. Wunderschöni Songs.  Denn  isch d Grand Madam ( Blondiene ) ufd Bühni cho.  DOLLY PARTON. Die Frau het denn es Organ,dodemit meini natürli d Stimm. Aber ned nur zum Singe. Die Frau verzellt eifach vill und grölet am laufmeter.We die luthals lachet applaudiert s publikum.  De MARTY hets ned eifach gha sälber wider emol z wort z cho.  Mer darf ned vergässe,das isch Sini Show gsi,aber di einzig Person wo das ned gwüsst het isch DOLLY gsi           Am Donnschtig gäge obe beni no in Music Club At Roberts.  Derte het e Rockabilly Band gspilt.  Vo dere Band hani ein Musiker kennt.  Es isch de Lead Guitarist vom MARTY STUART gsi.  De KENNY VAUGHAN. Mann,was dä Ma dert mit sinere Telecaster ufd Bühni zauberet het isch de mega wahnsinn gsi.  S Publikum isch ame hin und weg gsi abem.  Di ganzi Band und au de Sänger sind mega guet gsi.    So, über die 4 ofizielle täg vom CMA Fest schriebi zume spötere zitpunkt.  Wünsche Euch e gueti zit  Euche Rrrrrrrrrolf